Театрыр зы илъэс ирокъу
КъБКъУ-м и «Занавес» студент театрыр къызэрызэIуахрэ жэпуэгъуэм и 27-м илъэс ирикъуащ. Университетым и унафэщIхэр, и лэжьакIуэхэр, и студентхэр а пщыхьэщхьэм щызэхуэсащ Сокуров Александр и цIэр зэрихьэу еджапIэм щиIэ актовэ пэшым, театр гъуазджэм и дуней телъыджэм щыхьэщIэн папщIэ.
Театрым и художественнэ унафэщI икIи и режиссёр Дохъушокъуэ Мадинэ зи пашэ гупым ягъэлъэгъуа театр теплъэгъуэ гъэщIэгъуэнхэм, къафэ дахэхэм, актёр джэгукIэ щIэщыгъуэм кърихьэлIахэм я нэгу зрагъэужьащ. Пшыхьым хыхьэу утыку кърахьащ Шекспир Уильям и «Ромео и Джульетта» трагедием, Гоголь Николай и «Ревизор», Куни Рэй и «Плохие парни» гушыIэ спектаклхэм щыщ пычыгъуэхэр.
КъБКъУ-м и президент Къарэмырзэ Барэсбий артистхэмрэ театреплъхэмрэ фIыщIэ яхуищIу къыщыпсалъэм къыхигъэщащ цIыхухэр зэкъуэзыгъэувэ щэнхабзэ центру университетыр щытын зэрыхуейр. «Ди хъуэпсапIэу щыта театрыр нахуапIэ зэрыхъуамкIэ сынывохъуэхъу», — жиIащ абы.
КъБКъУ-м гъэсэныгъэ лэжьыгъэхэмрэ социальнэ IуэхухэмкIэ и проректор Къу- мыкъу Iэуеси жиIащ пIалъэ кIэщIым къриубыдэу студент театрым театреплъхэр иIэ зэрыхъуар ехъулIэныгъэу къызэрилъытэр.
Театрыр къызэрыунэхурэ зы илъэс зэрырикъур щагъэлъапIэм ирихьэлIэу, КъБКъУ-м и ректорым къыбгъэдэкI фIыщIэ тхылъыр Дохъушокъуэ Мадинэ хуагъэфэщащ, щIэблэм я эстетикэ гъэсэныгъэм хэлъхьэныгъэ зэрыхуищIымрэ художественнэ творчествэм зэрызригъэужьымрэ папщIэ. КъБКъУ-м и театрым и актёрхэми фIыщIэ тхылъхэр иратащ.
— ДяпэкIи лэжьыгъэ гъэщIэгъуэнхэмкIэ фи пащхьэ дыкъихьэну ди мурадщ, — къызэхуэсахэр къигъэгугъащ Дохъушокъуэм.
ДОЛ Иннэ.
